喜雨上文相公
作者：黄庶
朝代：宋

paragraphs: 火神侵官弄胸臆，青帝欲滿勾芒慵。
驕陽暴苗不得秀，風俗相顧無顔容。
我公裨補造化手，乞許暫息平奸驄。
西湖景好天子借，訟簡朝夕臨青銅。
忽窺庭民有旱色，輟寢廢飯忘巾筇。
訪求雩法得古本，若可舒卷陰陽功。
除壇規土鍤未動，精意已與神耳通。
雷官風師不敢息，先時奔走鞭群龍。
稚苗霶霈飽哺乳，一夕換得千里豐。
老幼歡呼相公雨，喜氣醖釀爲和風。
一封朝緘萬室意，慰減焦思寬九重。
選牲祀龍益傾倒，大宅不滿猶忡忡。
樸愚幕吏解公意，期雨霑足環海中。
不以一郡喜爲喜，喜憂天下公之公。